ጣልያንና የመንግስታቱ ድርጅት ለሴቶች ተጠቃሚነት ፕሮጀክት የገንዘብ ድጋፍ  ተፈራረሙ
የጣልያን መንግስትና የተባበሩት መንግስታት የህዝብ ድጋፍ የሴቶችን ኢኮኖሚያዊና ማህበራዊ ተጠቃሚነት ለማረጋገጥና ከጎጂ ልማዳዊ ድርጊቶች ለመታደግ ለሚተገበረው ፕሮጀክት የገንዘብ ድጋፍ ስምምነት ተፈራረሙ፡፡ዛሬ በኤምባሲው በተደረገ የፊርማ ሥነ ሥርዓት ላይ እንደተገለፀው የጣልያን የልማት ትብብር ኤጄንሲ የ500ሺ ዩሮ ድጋፍ ያደረገ ሲሆን ፕሮጀክቱ በወላይታና በሀዲያ ዞኖች ውስጥ በሚገኙ አራት ወረዳዎች ይተገበራል፡፡የፕሮጀክቱ ትግበራ ለ16 ወራት የሚቆይ ሲሆን በዚህም የወረዳዎቹ ነዋሪ ሴቶች ተጠቃሚ ይሆናሉ ተብሎ ይጠበቃል፡፡በኢትዮጵያ የጣልያን አምባሳደር ሚስተር ጁሴፔ ሚስትሬታ ጣልያን የሴቶችን እኩልነት ለማረጋገጥና ሴቶችን ለኃላፊነት ለማብቃት በሚደረገው ጥረት በቁርጠኝነት እንደምትሰራ ገልፀዋል፡፡‹‹የሴቶች መብትና ኃላፊነት ሳይከበር አስተማማኝ የኢኮኖሚና ማህበራዊ ልማትን ማረጋገጥ አይቻልም››ያሉት አምባሳደሩ ሴቶችን ከኋላ ቀር የአኗኗር ዘይቤ ለማውጣት በደንብ መስራት እንደሚገባ  ተናግረዋል፡፡በኢትዮጵያ የተባበሩት መንግስታት ድርጅት የህዝብ ድጋፍ ተወካይ ሚስተር ፋውቲን ያኦ በበኩላቸው ፕሮጀክቱ ያለ ዕድሜ ጋብቻ ለመሳሰሉና ለሌሎች ችግሮች ተጋላጭ የሆኑ ሴቶችን ህይወት ለመታደግ እንደሚረዳ አስገንዝበዋል፡፡የሴቶችን ተጠቃሚነት ለማረጋገጥ የሚረዱ ተግባራትን በማከናወን ሴቶች የተሻለ ህይወት በመምራት ኑሮዋቸውን ለመለወጥ እንደሚረዳም ሚስተር ያኦ ገልፀዋል፡፡የሴቶችን ኢኮኖሚያዊና ማህበራዊ ተጠቃሚነትን ለማረጋገጥ ተቋማቸውን ተገቢውን ድጋፍ አጠናክሮ እንደሚቀጥል የገለፁት ደግሞ የጣልያን የልማት ትብብር ኤጄንሲ የአዲስ አበባ ፅህፈት ቤት ኃላፊ ሚስ ጂኒቭራ ሌቲዛ ናቸው፡፡በተለይም ሴቶችን ለጉዳት ከሚዳርጉ የሴቶች ግርዛትና ያለዕድሜ ጋብቻን ከመሳሰሉ ከተለያዩ ጎጂ ልማዳዊ ድርጊቶች ለመከላከል ለሚደረገው ጥረት ኤጄንሲው አስፈላጊውን ድጋፍ ያደርጋል ብለዋል፡፡የተባበሩት መንግስታት ድርጅት የህዝብ ድጋፍ የሴቶችን ተጠቃሚነት ለማረጋገጥ በሚያከናውናቸው ተግባራትም ኤጄንሲው ድጋፉን ያደርጋልም ሲሉ አክለዋል፡፡   